Vermiste Pta-pa op unieke wyse herdenkKevin (28). Foto: Verskaf Vriende en kollegas van Kevin Annandale (28), die tegnikus en pa van Pretoria wat in Oktober in die see by Sodwanabaai in KwaZulu-Natal verdwyn het, het sy lewe oor die naweek op ŉ unieke wyse herdenk. Annandale, van Capital Park in Pretoria se Moot-omgewing, het die afgelope paar maande in Piet Retief in Mpumalanga gewoon, vanwaar hy gewerk het as tegnikus vir Skinner Constructions. Hy was saam met kollegas op ŉ wegbreeknaweek by Sodwanabaai, kort na sy 28ste verjaarsdag, toe die tragedie hom afgespeel het. ŉ Sterk stroom het Kevin en twee van sy kollegas, Michael Louw en Mario Bouwer, op 15 Oktober omstreeks 17:40 meegesleur toe hulle gaan swem het. Hy is dieper die see ingetrek voordat hy verdwyn het. Sy kollegas kon ná ŉ groot gespook daarin slaag om die strand te bereik. Kevin Annandale se gedenksteen. Foto: Verskaf Louw het kort ná die voorval aan Maroela Media gesê hy en Bouwer wou etlike kere tou opgooi toe hulle al dieper die see in meegesleur is. Hy het gesê hulle verwyt hulself dat hulle Annandale nie verder kon help nie. Louw en Bouwer was deel van die groep van sewe kollegas wat die naweek terug Sodwanabaai toe is om ŉ gedenksteen vir Annandale op te rig, al is sy liggaam steeds nie gevind nie. “Dit was vir ons baie moeilik om weer die plek te besoek, maar in ŉ mate kon ons berusting vind,” het Louw Dinsdag aan Maroela Media gesê. Hy het gesê Annandale se terreinbestuurder, Francois Kotze, het vir die steen betaal. ŉ Professionele duiker het die steen op ŉ rif onder die water gaan sit en foto’s en ŉ video daarvan geneem vir Annandale se geliefdes. “Aangesien die gebied ŉ erfenisterrein is, mag die steen nie daar bly nie. Francois het ŉ lodge in Sodwanabaai en die steen is teruggebring na die oppervlak en gaan ŉ permanente staanplek by die lodge kry, waar ons en sy familie dit kan besoek.” Louw het gesê die foto’s en video sal binnekort aan Annandale, wat ŉ seuntjie en dogtertjie het, se geliefdes, waaronder sy pleegouers en biologiese ouers, verskaf word sodra dit verwerk is. Lees die vorige berigte oor Kevin Annandale op Maroela Media.